‘Brandstigters moet oor die kole gehaal word’Die stadsaal in Bloemfontein nadat dit Woensdag (21 Junie 2017) aan die brand gesteek is. Foto: Twitter via @farmingportal Die Solidariteit Beweging het vandeesweek gesê hy dring daarop aan dat die brandstigters en geweldplegers wat tydens betogings in Bloemfontein en Schweizer-Reneke skade aan geskiedkundige geboue, skole en sakeondernemings aangerig het, vervolg en gestraf moet word. Flip Buys, voorsitter van die Solidariteit Beweging, sê daar heers tans ŉ kultuur van verwoesting in Suid-Afrika. “Die wydverspreide neiging dat protesaksies uitloop op geweld en brandstigting kan nie langer geduld word nie. Die SAPD sal moet verduidelik hoekom daar nie voorkomend opgetree is nie,” het Buys gesê. Dit volg nadat ŉ moderne brandweerstasie in Chris Hani Square asook die geskiedkundige Bloemfontein-stadsaal tydens ŉ staking van die vakbond Samwu deur brande verwoes is en die BP Leinaeng-biblioteek gevandaliseer is. Vroeër vandeesmaand het Schweizer-Reneke ook onder verwoestende brande deur stakende werkers deurgeloop. Buys sê dit is belangrik om te onthou dat die reg op wettige protes nie die reg op geweld en verwoesting insluit nie. “Indien die owerhede nie optree nie, sal die Solidariteit Beweging dit oorweeg om private vervolging en eise teen die skuldiges in te stel.” Solidariteit dring ook aan dat skadevergoedingseise teen die betrokkenes ingestel word om te verhoed dat “onskuldige, hardwerkende belastingbetalers” daarvoor moet opdok. Buys het voorts gesê dat die grondliggende oorsake is dat die ANC-beheerde rade swak beheer word en dat die voortspruitende gevolge na die polisie en howe afgeskuif word. “Die oplossing is dat die ANC sy uitgediende struggle- politieke kultuur verander en aanpas by moderne tye,” het hy bygevoeg. “Die land verkeer reeds in ŉ krisis en geweld en brandstigting is verdere olie op die vuur.”